*Projekts*

**LATVIJAS REPUBLIKAS MINISTRU KABINETS**

2013.gada \_\_.\_\_\_\_\_\_\_\_\_ Rīkojums Nr.\_\_\_\_\_

Rīgā                                                                                      (prot. Nr.\_\_\_\_\_)

**Par nekustamo īpašumu Kronvalda bulvārī 2B, Rīgā**

1. Saskaņā ar Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu nekustamais īpašums Kronvalda bulvārī 2B, Rīgā (nekustamā īpašuma kadastra Nr.01000100135) nodots privatizācijai.

2. Ministru kabinets (adrese – Rīga, Brīvības bulvāris 36, LV-1520) konstatē:

2.1. nekustamais īpašums (nekustamā īpašuma kadastra apzīmējums Nr.01000100135) Kronvalda bulvārī 2B, Rīgā, sastāv no zemesgabala 3475 m2 platībā un vienas būves – tenisa klubs (būves kadastra apzīmējums 01000100135 001) un palīgceltnēm (kadastra apzīmējumi 01000100135 002 un 01000100135 003) (turpmāk – valsts īpašuma objekts).

2.2. Valsts īpašuma objekts 2001.gada 2.jūlijā reģistrēts Rīgas pilsētas zemesgrāmatas nodalījumā Nr.100000008415 (žurnāla Nr.300000039550) ar kadastra Nr.0100 010 0135 uz valsts vārda Izglītības un zinātnes ministrijas personā.

2.3. 2001.gada 5.martā Izglītības un zinātnes ministrija un sabiedrība ar ierobežotu atbildību „Centrālais tenisa klubs” (reģistrācijas Nr.40003369179) noslēdza nekustamā īpašuma Kronvalda bulvārī 2B, Rīgā, kadastra Nr.01000100135, nomas līgumu ar termiņu līdz 2021.gada 31.decembrim. 2009.gada 29.jūnijā tika noslēgts nekustamā īpašuma nomas līguma pārjaunojuma līgums, saskaņā ar kuru nekustamā īpašuma Kronvalda bulvārī 2B, Rīgā, kadastra Nr.01000100135, nomnieka sabiedrības ar ierobežotu atbildību „Centrālais tenisa klubs” vietā iestājās sabiedrība ar ierobežotu atbildību „Kronvalda parks” (reģistrācijas Nr.40103231180), pārņemot visas sabiedrības ar ierobežotu atbildību „Centrālais tenisa klubs” tiesības, saistības un pienākumus, kas izrietēja no noslēgtā nomas līguma.

2.4. Rīgas pilsētas zemesgrāmatas nodalījuma Nr.100000008415 III.daļas 1.iedaļas 1.1. ierakstā izdarīts ieraksts – nostiprināta nomas tiesība uz nekustamo īpašumu līdz 2021.gada 31.decembrim. Rīgas pilsētas zemesgrāmatas nodalījuma Nr.100000008415 III.daļas 2.iedaļas 1.1. ierakstā izdarīts ieraksts Nomnieks: sabiedrība ar ierobežotu atbildību „Kronvalda parks”, nodokļu maksātāja kods 40103231180. Pamats: 2009.gada 29.jūnija līguma Nr.2108-2002 pārjaunojuma līgums.

2.5. Pamatojoties uz Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 4.punktu, Izglītības un zinātnes ministrija valsts īpašuma objektu nodeva valsts akciju sabiedrības „Privatizācijas aģentūra” valdījumā. Attiecīgi saskaņā ar likuma „Par valsts un pašvaldību īpašuma objektu privatizāciju” 14.panta pirmo daļu un Administratīvā procesa likuma 55.panta pirmo daļu nekustamā īpašuma privatizācija ir uzskatāma par uzsāktu.

2.6. Valsts akciju sabiedrības „Privatizācijas aģentūra” valde ar 2012.gada 29.augusta lēmumu Nr.100/766 apstiprināja valsts īpašuma objekta privatizācijas noteikumus (turpmāk – privatizācijas noteikumi).

2.7. Saskaņā ar privatizācijas noteikumu 4.2.1.1.apakšpunktu apliecinājumu un dokumentus par valsts īpašuma objekta privatizāciju iesniedza pirmpirkuma tiesīgais subjekts – juridiska persona sabiedrība ar ierobežotu atbildību „Kronvalda parks” (reģistrācijas Nr.40103231180) (turpmāk – privatizācijas ierosinātājs).

2.8. Valsts akciju sabiedrības „Privatizācijas aģentūra” valde 2012.gada 29.oktobrī ar lēmumu Nr.123/913, ievērojot Kultūras ministrijas 2012.gada 22.oktobra vēstulē Nr.6-18/3809 sniegto viedokli, ka valsts īpašuma objekts ir nepieciešams valsts sabiedrībai ar ierobežotu atbildību „Latvijas Nacionālais teātris” (turpmāk – Latvijas Nacionālais teātris) tam deleģēto valsts pārvaldes uzdevumu kultūrpolitikas jomā veikšanai, nolēma pagarināt termiņu līdz 2013.gada 29.aprīlim lēmuma pieņemšanai valsts īpašuma objekta pircēja noteikšanai un privatizācijas subjekta atzīšanai par privatizācijas pretendentu.

2.9. Latvijas Nacionālais teātris 2005.gada 30.novembrī ir reģistrēts komercreģistrā ar vienoto reģistrācijas Nr. 40003786149 (juridiskā adrese – Kronvalda bulvārī 2, Rīgā). Saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” 25.13.apakšpunktu un Ministru kabineta 2005.gada 4.augusta rīkojuma Nr.515 „Par valsts sabiedrības ar ierobežotu atbildību "Latvijas Nacionālais teātris" izveidi” 6.punktu Kultūras ministrija ir Latvijas Nacionālā teātra valsts kapitāla daļu (100 %) turētāja.

2.10. Pamatojoties uz Valsts pārvaldes iekārtas likuma 40.panta otro daļu un 41.pantu, kā arī Kultūras institūciju likuma 23.panta otro daļu, 2011.gada 22.decembrī starp Kultūras ministriju un Latvijas Nacionālo teātri noslēgts līgums Nr.6-10-16 „Par valsts deleģētu kultūras funkciju veikšanu”. Saskaņā ar minēto deleģēšanas līgumu un politikas pamatnostādnēs „Valsts kultūrpolitikas vadlīnijas 2006.–2015.gadam „Nacionāla valsts” (apstiprinātas ar Ministru kabineta 2006.gada 18.aprīļa rīkojumu Nr.264 "Par ilgtermiņa politikas pamatnostādnēm "Valsts kultūrpolitikas vadlīnijas 2006.–2015.gadam. Nacionāla valsts"") noteiktajiem mērķiem Latvijas Nacionālais teātris īsteno šādus no valsts funkcijām izrietošus valsts pārvaldes uzdevumus kultūrpolitikas jomā:

2.10.1. rada un dara pieejamas plašai sabiedrības daļai kvalitatīvas profesionālā teātra mākslas izrādes, veicinot daudzveidību un izcilību;

2.10.2. iestudē latviešu mūsdienu dramaturģijas un literatūras darbus;

2.10.3. izmanto teātra mākslas iespējas nacionālās identitātes un latviešu valodas kultūras nostiprināšanai;

2.10.4. ar teātra mākslas starpniecību sekmē bērnu un jauniešu personības veidošanos;

2.10.5. īsteno izglītojošas un sociālas programmas sabiedrības izglītošanai un integrācijas procesu veicināšanai;

2.10.6. veicina jaunradi, radošus eksperimentus un starpnozaru sadarbību;

2.10.7. popularizē Latvijas teātra mākslas sasniegumus ārvalstīs un apgūst starptautisko pieredzi teātra mākslas jomā;

2.10.8. sabiedrības interesēs efektīvi saimnieko ar teātra nozarē ieguldītiem valsts līdzekļiem.

2.11. Īstenojot valsts politiku kultūras jomā, balstoties uz kultūrpolitikas pamatprincipiem – kultūras identitātes saglabāšana un stiprināšana, kultūras daudzveidības veicināšana, jaunrades un jauno izpausmju atbalstīšana, kā arī mērķi, ka nākotnē Latvija būs nacionāla un konkurētspējīga valsts Eiropas Savienības un pasaules kultūru daudzveidībā, Latvijas Nacionālais teātris veiksmīgi realizē savu attīstības stratēģiju, nodrošinot profesionālās teātra mākslas pieejamību Latvijas sabiedrībai un nacionālās dramaturģijas attīstību.

2.12. Savukārt, īstenojot valsts politiku sabiedrības integrācijas jomā, Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk – pamatnostādnes) 3.2.sadaļā „Nacionālā identitāte: valoda un kultūrtelpa” uzsvērts, ka „Latviešu valoda un kultūrtelpa veido nacionālās identitātes pamatu, tā stiprina piederību nācijai un Latvijas valstij. Tāpēc latviešu valodas un kultūrtelpas saglabāšana un nostiprināšana ir Latvijas ilgtermiņa attīstības prioritāte”, kā arī 3.2.4.sadaļā „Latviskā kultūrtelpa” atzīts, ka „Latviskās kultūrtelpas pamatu veido latviešu kultūra. [..] Nozīmīga loma kultūrtelpā ir profesionālajai mākslai. Tā ietekmē un veido nacionālo identitāti, stiprina piederību Latvijai, tai ir arī liels sabiedrības integrācijas potenciāls. [..] nepieciešama skaidra rīcībpolitika, kā izmantot profesionālās mākslas produktus (kinofilmas, teātra izrādes u.tml.) sabiedrības integrācijā”.

Latvijas Nacionālā teātra attīstība, tai skaitā Latvijas Nacionālā teātra paplašināšanās, atbilst pamatnostādņu 9.sadaļā minētā īstenošanas rīcības virziena „Nacionālā identitāte: valoda un kultūrtelpa” ietvaros 2.3.punktā noteiktajam pamatnostādnēs definētajam politikas mērķim – nostiprināt latvisko kultūrtelpu kā sabiedrību saliedējošu pamatu un veicināt piederību kultūrtelpai lokālajā, nacionālajā un Eiropas līmenī. Lai nodrošinātu minētā mērķa sasniegšanu, pamatnostādņu 2.3.2.apakšpunktā paredzēts uzdevums nodrošināt pieejamību kultūras mantojumam un profesionālajai mākslai, ik gadu, sākot ar 2013.gadu, īstenojot pamatnostādņu 2.3.2.1.apakšpunktā noteiktos pasākumus – īpašu programmu un pasākumu piedāvājums muzejos, teātros, koncertorganizācijās, Latvijas Nacionālajā bibliotēkā.

2.13. Pēc Latvijas Nacionālā teātra rekonstrukcijas 2004.gadā būtiski izmainījusies Latvijas Nacionālā teātra Aktieru zāles piemērotība izrāžu iestudēšanai un spēlēšanai, jo tika pacelta zāles grīda, samazinot telpas augstumu un tādējādi sašaurinot iespējas uzvest atsevišķus iestudējumus, tādējādi Latvijas Nacionālā teātra vajadzībām nepieciešams izbūvēt jaunu Mazo zāli. Savukārt Latvijas Nacionālā teātra Jaunā zāle, paplašinot teātra darbību, ir iekārtota noliktavas telpās, kas apgrūtina izrāžu ekspluatāciju, jo tai līdzās neatrodas neviena palīgtelpa rekvizītiem, kostīmiem un dekorācijām. Latvijas Nacionālā teātra Jaunajā zālē ir ventilācijas trūkums, redzamību apgrūtinoši stabi un modernai funkcionālai teātra zālei neatbilstošs griestu augstums. Jaunās zāles ierīkošana Latvijas Nacionālam teātrim ir atņēmusi noliktavu, un noliktavas vajadzībām tiek nomātas telpas, tādējādi sadārdzinot Latvijas Nacionālā teātra tehniskos izdevumus. Latvijas Nacionālā teātra īpašumā un bezatlīdzības lietojumā nav citu nekustamo īpašumu, kur izvietot un glabāt izrāžu dekorācijas un rekvizītus, lai nodrošinātu tās funkciju izpildi.

2.14. Lai veiktu politikas dokumentos, normatīvajos aktos un deleģēšanas līgumā noteiktās funkcijas un sasniegtu plānotos rezultatīvos rādītājus, Latvijas Nacionālais teātris ir intensificējis savu darbību. Kopš 2006./2007.gada sezonas Latvijas Nacionālajā teātrī ir ievērojami palielinājies skatītāju skaits, kas ir pieaudzis par 72% (no 119000 skatītājiem 2006.gadā, līdz 204472 skatītājiem 2011.gadā), kam par pamatu ir pieaugošais Latvijas Nacionālā teātra iestudēto izrāžu skaits (362 izrādes 2006.gadā, 488 izrādes 2011.gadā), noslogojot spēles laukumus līdz maksimumam. Pieaugot Latvijas Nacionālā teātra darbības intensitātei, būtiski pieaugusi nepieciešamība pēc papildu telpām, kurās iestudēt un spēlēt izrādes. Savukārt, sakarā ar izrāžu skaita pieaugumu ir proporcionāli palielinājies izrāžu nodrošināšanai nepieciešamais dekorāciju skaits, 2012.gadā teātrim nācās palielināt nomāto noliktavas telpu platību uz pusi. Tādējādi Latvijas Nacionālā teātra darbības nodrošināšanai ir aktuāli nepieciešamas arī telpas noliktavas un ražošanas ceha vajadzībām.

 2.15. 2012.gadā Rīgas pašvaldības sabiedrība ar ierobežotu atbildību „Rīgas Satiksme” un sabiedrība ar ierobežotu atbildību „Rīgas tilti” veica tramvaja sliežu rekonstrukciju pie nekustamā īpašuma Kronvalda bulvārī 2, Rīgā, līdz ar to Latvijas Nacionālajam teātrim vairs nav pieejama autotransporta novietne Latvijas Nacionālā teātra priekšā, kas bija paredzēta teātra apmeklētājiem, kuri dzīvo ārpus Rīgas un ierodas uz izrādēm ar savu autotransportu. Līdz ar to Latvijas Nacionālajam teātrim ir nepieciešams nodrošināt autostāvvietu skatītāju vajadzībām, kuru plānots izbūvēt zem jaunās Latvijas Nacionālā teātra piebūves ēkas.

 2.16. Ņemot vērā to, ka Latvijas Nacionālā teātra telpas ir grūti pieejamas personām ar kustību traucējumiem, veicot jaunu telpu izbūvi, tiks nodrošināta kultūras pasākumu pieejamība personām ar kustību traucējumiem, kā to nosaka Ministru kabineta 2008.gada 21.jūlija noteikumu Nr.567 „Noteikumi par Latvijas būvnormatīvu LBN 208-08 „Publiskas ēkas un būves”” 61. un 62.punkts.

2.17. Latvijas Nacionālais teātris atrodas nekustamajā īpašumā Kronvalda bulvārī 2, Rīgā (nekustamā īpašuma kadastra Nr.01000100058001). Nekustamais īpašums Kronvalda bulvārī 2, Rīgā, 1996.gada 13.augustā reģistrēts Rīgas pilsētas zemesgrāmatas nodalījumā Nr.4435 (žurnāla Nr.2614 (1996)) ar kadastra Nr.01000100058001 uz Rīgas domes vārda. Rīgas pilsētas zemesgrāmatas nodalījuma Nr.4435 III.daļas 1.iedaļas 2.1.ierakstā izdarīts ieraksts Nomnieks: Latvijas Nacionālais teātris, nodokļu maksātāja kods 90000086436. Pamats: 1998.gada 16.oktobra nomas līgums Nr. 294, 2002.gada 31.maija vienošanās Nr.1 pie 16.10.1998. noslēgtā nomas līguma Nr.294, 2003.gada 16.oktobra vienošanās Nr. 2 pie 16.10.1998. noslēgtā nomas līguma Nr.294, 2005.gada 19.janvāra 16.10.1998. noslēgtā nomas līguma Nr.294 pārjaunojuma līgums Nr. DI-05-31-lī.

Valsts īpašuma objekts atrodas blakus nekustamajam īpašumam Kronvalda bulvārī 2, Rīgā, un atbilstošā izvietojuma dēļ valsts īpašuma objekts ir vienīgais zemesgabals, uz kura nākotnē būtu iespējams uzbūvēt Latvijas Nacionālā teātra darbības nodrošināšanai nepieciešamo nekustamo īpašumu.

2.18. Ņemot vērā to, ka Ministru kabineta 2006.gada 24.augusta rīkojums Nr.636 „Par valsts īpašuma objektu nodošanu privatizācijai” ir labvēlīgs tiesisks administratīvais akts, tad to var atcelt tikai Administratīvā procesa likuma 85.panta otrajā daļā minētajos gadījumos. Administratīvā procesa likuma 85.panta otrās daļas 4.punkts nosaka, ka adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses.

2.19. Ņemot vērā šā rīkojuma 2.punktā minēto, secināms, ka kopš 2006.gada pēc Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” izdošanas, būtiski ir mainījušies faktiskie apstākļi Administratīvā procesa likuma 85.panta otrās daļas 4.punkta izpratnē.

3. Saskaņā ar Administratīvā procesa likuma 62.panta pirmo daļu Ministru kabineta rīkojuma projekts „Par nekustamo īpašumu Kronvalda bulvārī 2B, Rīgā” (turpmāk – rīkojuma projekts) ar Kultūras ministrijas 2013.gada 25.februāra vēstuli Nr.5.1.-17/676 tika nosūtīts privatizācijas ierosinātājam – sabiedrībai ar ierobežotu atbildību „Kronvalda parks” viedokļa sniegšanai. Sabiedrība ar ierobežotu atbildību „Kronvalda parks” 2013.gada 8.marta vēstulē Nr.04/03-2013 sniedza viedokli, norādot, ka:

3.1. valsts akciju sabiedrība „Privatizācijas aģentūra” ir prettiesiski novilcinājusi pozitīva lēmuma pieņemšanu par uzaicināšanu sabiedrībai ar ierobežotu atbildību „Kronvalda parks” noslēgt privatizējamā objekta pirkuma līgumu, kas izpaužas kā prettiesiska bezdarbība;

3.2. tiek pārkāpti dažādi Administratīvā procesa principi, tai skaitā tiesiskās paļāvības princips, kas nosaka, ka privātpersona var paļauties, ka iestādes rīcība ir tiesiska un konsekventa, jo normatīvie akti neparedz šajā privatizācijas procesa posmā Ministru kabinetam lemt par valsts īpašuma objekta atteikšanu nodot privatizācijā;

3.3.  valsts rīcība nevar būt patvaļīga, pieņemot lēmumus par atteikumu kādu objektu nodot privatizācijai, lēmums ir jāpieņem, ievērojot labas pārvaldības principu, respektīvi, lai saglabātu konkrētu objektu valsts īpašumā, attiecīgai iestādei, kura vēlas saglabāšanu, ir jābūt uz šo objektu konkrētai iecerei kur un kā tā šo objektu izmantos;

3.4. privatizācijas noteikumos iekļautais 4.3.6.apakšpunkts nosaka, ka valsts akciju sabiedrībai „Privatizācijas aģentūra” ir pienākums uzaicināt privatizācijas subjektu kā privatizējamā objekta pirmpirkuma tiesīgo personu slēgt pirkuma objekta pirkuma līgumu. Valsts akciju sabiedrībai „Privatizācijas aģentūra” nav rīcības brīvības šajā stadijā un tai jāizdod obligātais administratīvais akts;

3.5. rīkojuma projektā nav veikti lietderības apsvērumi. Nav sniegts izvērtējums, kāpēc ar kultūras funkciju hipotētiski saistīta privatizējamā objekta turpmāka izmantošana ir svarīgāka par privatizējamā objekta izmantošanu bērnu un pieaugušo sporta un veselības stiprināšanas un uzlabošanas nodarbībām;

3.6. nepiekrīt, ka kopš 2006.gada pēc Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” izdošanas ir būtiski mainījušies faktiskie apstākļi Administratīvā procesa likuma 85.panta otrās daļas 4.punkta izpratnē;

3.7. valsts īpašuma objekta privatizācijas procesa pārtraukšanas rezultātā sabiedrībai ar ierobežotu atbildību „Kronvalda parks” var tikt nodarīti būtiski zaudējumi;

3.8. sabiedrības ar ierobežotu atbildību „Kronvalda parks” īpašnieks ir ārvalstu – Baltkrievijas pilsonis, kas savukārt nozīmē, ka iestādes pārkāpj Latvijas Republikas Satversmes 89.pantu un 105.pantu un 1998.gada 03.marta Latvijas Republikas valdības un Baltkrievijas Republikas valdības vienošanos par ieguldījumu veicināšanu un aizsardzību.

4. Izvērtējot šā rīkojuma 3.punktā minētos sabiedrības ar ierobežotu atbildību „Kronvalda parks” argumentus, Ministru kabinets uzskata tos par nepamatotiem, pamatojoties uz šādiem apsvērumiem:

4.1. Administratīvās rajona tiesas Rīgas tiesu nams 2012.gada 28.decembrī (lieta Nr.A420585112), rakstveida procesā izskatot sabiedrības ar ierobežotu atbildību „Kronvalda parks” sūdzību par valsts akciju sabiedrības „Privatizācijas aģentūra” 2012.gada 29.oktobra lēmuma Nr.129/913 atcelšanu, ar kuru tika pagarināts termiņš lēmuma pieņemšanai valsts īpašuma objekta pircēja noteikšanai un privatizācijas subjekta atzīšanai par privatizācijas pretendentu, nolēma noraidīt sabiedrības ar ierobežotu atbildību „Kronvalda parks” sūdzību.

Administratīvā rajona tiesa 2012.gada 28.decembra lēmumā piekrita valsts akciju sabiedrības „Privatizācijas aģentūra” paustajam viedoklim, ka ir lietderīgi noskaidrot, vai konkrētajā situācijā pastāv leģitīmas sabiedrības intereses un vai tās ir samērojamas un prioritāras pār Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 2.panta pirmajā daļā ietverto privatizācijas mērķi – mainot valsts un pašvaldības īpašuma objekta īpašnieku, radīt labvēlīgu vidi privātā kapitāla darbībai Latvijas tautsaimniecības attīstības interesēs un sašaurināt darbību, ko valsts un pašvaldības veic kā komersanti. Administratīvā rajona tiesa, izvērtējot lietas materiālus, konstatēja, ka apstāklis, ka valsts akciju sabiedrība „Privatizācijas aģentūra” līdz sešiem mēnešiem ir pagarinājusi termiņu lēmuma pieņemšanai valsts īpašuma objekta pircēja noteikšanai un privatizācijas subjekta atzīšanai par privatizācijas pretendentu, ir samērojams sūdzības iesniedzējas tiesības iegūt attiecīgu lēmumu no *valsts akciju sabiedrības „Privatizācijas aģentūra”* viena mēneša laikāierobežojums iepretim *sabiedrības interesei* saglabāt *valsts īpašuma objektu* kultūras nozares vajadzību realizēšanai. Administratīvās rajona tiesas 2012.gada 28.decembra lēmums ir stājies spēkā un nav pārsūdzams;

4.2. no Latvijas Republikas Satversmes 1.pantā ietvertā demokrātiskās republikas jēdziena izriet valsts pienākums savā darbībā ievērot tiesiskas valsts pamatprincipus, tostarp tiesiskās paļāvības principu *(sk. Satversmes tiesas 2010.gada 19.jūnija sprieduma lietā Nr.2010-02-01 4.punktu)*. Tomēr tiesiskās paļāvības princips neizslēdz valsts iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums tiek mainīts *(sk. Satversmes tiesas 2010.gada 15.marta sprieduma lietā 2009-44-01 15.punktu)*. Ņemot vērā to, ka ir mainījušies lietas faktiskie apstākļi, kuriem pastāvot normatīvā akta izdošanas brīdī iestāde varētu šādu normatīvo aktu neizdot, un normatīvā akta palikšana spēkā skar būtiskas sabiedrības intereses, atceļot Ministru kabineta 2006.gada 24.augusta rīkojumu Nr.636 „Par valsts īpašuma objektu nodošanu privatizācijai” daļā par nekustamā īpašuma Kronvalda bulvārī 2B, Rīgā (nekustamā īpašuma kadastra Nr.01000100135) nodošanu privatizācijai un svītrojot Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu, tiek ievērots saprātīgs līdzsvars starp personas paļāvību un tām interesēm, kuru nodrošināšanas labad regulējums tiek mainīts, jo, saglabājot valsts īpašuma objektu valsts īpašumā, pastāv leģitīmas sabiedrības intereses, kas ir prioritāras pār privātpersonas interesēm. Līdz ar to konkrētajā gadījumā secināms, ka sabiedrības ieguvums ir lielāks nekā privātpersonas tiesību vai tiesisko interešu ierobežojums;

4.3 ar šo rīkojumu valsts īpašuma objekts tiks saglabāts valsts īpašumā, lai valsts īpašuma objektu izmantotu šā rīkojuma 2.10.apakšpunktā minēto Latvijas Nacionālā teātra funkciju izpildes nodrošināšanai sabiedrības interesēs. Ievērojot to, ka valsts īpašuma objekta nomas līguma termiņš ir spēkā līdz 2021.gada 31.decembrim un ņemot vērā to, ka nomas līgumu nav plānots izbeigt pirms nomas līguma termiņa beigām, projekta virzība par Latvijas Nacionālā teātra piebūves ēkas izveidošanu līdz šim nav uzsākta. Vienlaikus Ministru kabinets norāda, ka valstij kā valsts īpašuma objekta īpašniekam ir tiesības uzteikt nomas līgumu saskaņā ar Civillikumu, ievērojot nomas līguma noteikumus. Ministru kabinets norāda, ka finanšu līdzekļi Latvijas Nacionālā teātra paplašināšanai līdz šim nav piešķirti, jo saskaņā ar Likumapar budžetu un finanšu vadību 16.2 pantu finansējums valsts pamatfunkciju un Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai tiek plānots par trīs gadu periodu. Pēc šā rīkojuma apstiprināšanas tiks veikti visi nepieciešamie darbi, lai uzsāktu projekta virzību Latvijas Nacionālā teātra piebūves ēkas izveidošanai nekustamajā īpašumā Kronvalda bulvārī 2B, Rīgā;

4.4. ar valsts akciju sabiedrības „Privatizācijas aģentūra” 2012.gada 29.augusta valdes lēmumu Nr.100/765 apstiprināti valsts īpašuma objekta privatizācijas noteikumi. Atbilstoši privatizācijas noteikumu 4.3.6.apakšpunktam valsts akciju sabiedrība „Privatizācijas aģentūra” uzaicina slēgt privatizējamā objekta pirkuma līgumu ar pretendentu, kuram ir pirmpirkuma tiesības. Privatizācijas noteikumu 4.3.1.apakšpunkts noteic, ka par valsts īpašuma objekta pircēju var būt persona, kura atbilst likuma „Par valsts un pašvaldību īpašuma objektu privatizāciju” 4.pantā minētajiem privatizācijas subjekta kritērijiem un kuru valsts akciju sabiedrība „Privatizācijas aģentūra” ir atzinusi par valsts īpašuma objekta privatizācijas pretendentu. Atbilstoši privatizācijas noteikumu 4.3.2.apakšpunktam valsts akciju sabiedrība „Privatizācijas aģentūra” ar valdes lēmumu atzīst privatizācijas subjektu par pretendentu. Uz doto brīdi valsts akciju sabiedrība „Privatizācijas aģentūra” sabiedrību ar ierobežotu atbildību „Kronvalda parks” vēl nav atzinusi par privatizējamā objekta pretendentu, jo valsts akciju sabiedrības „Privatizācijas aģentūra” valde 2012.gada 29.oktobrī ar lēmumu Nr.123/913 nolēma pagarināt termiņu līdz 2013.gada 29.aprīlim lēmuma pieņemšanai valsts īpašuma objekta pircēja noteikšanai un privatizācijas subjekta atzīšanai par privatizācijas pretendentu. Ņemot vērā iepriekš minēto, valsts akciju sabiedrībai „Privatizācijas aģentūra” nav pienākuma uzaicināt sabiedrību ar ierobežotu atbildību „Kronvalda parks” slēgt privatizējamā objekta pirkuma līgumu;

4.5. valsts īpašuma objekts atrodas blakus nekustamajam īpašumam Kronvalda bulvārī 2, Rīgā, un atbilstošā izvietojuma dēļ valsts īpašuma objekts ir vienīgais zemesgabals, uz kura nākotnē būtu iespējams uzbūvēt Latvijas Nacionālā teātra darbības nodrošināšanai nepieciešamo nekustamo īpašumu. Saglabājot valsts īpašuma objektu valsts īpašumā, samērīguma princips tiek ievērots un tiek sasniegts sabiedrības interesēm atbilstošs mērķis. Latvijas Nacionālais teātris varēs attīstīties un paplašināties, uzbūvējot jaunu Latvijas Nacionālā teātra piebūvi, kā rezultātā tiks nodrošināta kultūras pasākumu pieejamība plašam personu lokam, tai skaitā personām ar kustību traucējumiem. Papildus valsts īpašuma objekta saglabāšana valsts īpašumā veicinās šā rīkojuma 2.10.4. un 2.10.5.apakšpunktā noteikto Latvijas Nacionālajam teātrim deleģēto valsts pārvaldes uzdevumu kultūrpolitikas jomā īstenošanu, kas saistīti ar bērnu un jauniešu personības veidošanās sekmēšanu ar teātra mākslas starpniecību un izglītojošu un sociālu programmu sabiedrības izglītošanai un integrācijas procesu veicināšanai īstenošanu. Tādējādi, saglabājot valsts īpašuma objektu valsts īpašumā, pastāv leģitīmas sabiedrības intereses, kas ir prioritāras pār privātpersonas interesēm;

4.6. šā rīkojuma 2.punktā ir minēti apsvērumi, no kuriem secināms, ka kopš 2006.gada pēc Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” izdošanas, būtiski ir mainījušies faktiskie apstākļi Administratīvā procesa likuma 85.panta otrās daļas 4.punkta izpratnē;

4.7. ņemot vērā to, ka valsts īpašuma objekta nomas līguma termiņš ir spēkā līdz 2021.gada 31.decembrim un nomas līgumu nav plānots izbeigt pirms nomas līguma termiņa beigām, sabiedrībai ar ierobežotu atbildību „Kronvalda parks” zaudējumi netiks nodarīti. Sabiedrība ar ierobežotu atbildību „Kronvalda parks”, sniedzot viedokli, pieņēmuma veidā ir norādījusi, ka privatizācijas ierosinātājam varētu tikt nodarīti zaudējumi, bet nav norādījusi iespējamo zaudējumu rašanās pamatu un apmēru, kā arī nav pievienojusi dokumentus, kas apliecinātu šādu zaudējumu rašanos un to apmēru;

4.8. 1998.gada 3.marta Latvijas Republikas valdības un Baltkrievijas Republikas valdības vienošanās par ieguldījumu veicināšanu un aizsardzību 2.pants nosaka, ka katra līgumslēdzēja puse veicinās un radīs labvēlīgus apstākļus otras līgumslēdzējas puses pilsoņiem un kompānijām ieguldījumu īstenošanai tās teritorijā un, saskaņā ar tās likumdošanu tai piešķirtajām varas realizēšanas tiesībām, pieļaus tādus ieguldījumus, un ka katras līgumslēdzējas puses pilsoņu un kompāniju ieguldījumiem tiks nemainīgi piešķirts taisnīgs un līdztiesīgs režīms, kā arī pilna aizsardzība un drošība otras līgumslēdzējas puses teritorijā. Katra no līgumslēdzēju pusēm apņemas nelikt šķēršļus savā teritorijā, pielietojot nepamatotus un diskriminējošus līdzekļus otras līgumslēdzējas puses pilsoņiem un kompānijām pārvaldot, atbalstot, izlietojot vai rīkojoties ar ieguldījumiem. Katra no līgumslēdzēju pusēm apņemas ievērot jebkādas saistības attiecībā pret otras līgumslēdzējas puses pilsoņu un kompāniju ieguldījumiem.

Latvijas Republikas Satversmes 89.pants nosaka, ka valsts atzīst un aizsargā cilvēka pamattiesības saskaņā ar Satversmi, likumiem un Latvijai saistošiem starptautiskajiem līgumiem. Latvijas Republikas Satversmes 105.pants aizsargā personas tiesības uz īpašumu, kā arī nosaka izņēmuma apstākļus personas īpašuma tiesību ierobežošanai. Valsts īpašuma objekta īpašnieks saskaņā ar Rīgas pilsētas zemesgrāmatas datiem ir valsts Izglītības un zinātnes ministrijas personā. Ar šo rīkojumu valsts īpašuma objekts tiks saglabāts valsts īpašumā šā rīkojuma 2.10.apakšpunktā minēto Latvijas Nacionālā teātra funkciju izpildes nodrošināšanai sabiedrības interesēs, neierobežojot privātpersonas tiesības lietot tai iznomāto nekustamo īpašumu līdz 2021.gada 31.decembrim. Ar šo rīkojumu netiek pasliktināti privātpersonai iznomātā valsts īpašuma objekta lietošanas tiesiskie un faktiskie apstākļi, kādi tie ir bijuši no valsts īpašuma objekta iznomāšanas brīža. No minētā secināms, ka šis rīkojums nav pretrunā ar 1998.gada 3.marta Latvijas Republikas valdības un Baltkrievijas Republikas valdības vienošanos par ieguldījumu veicināšanu un aizsardzību un Latvijas Republikas Satversmi.

5. Likuma „Par valsts un pašvaldību īpašuma objektu privatizāciju” 12.panta ceturtā daļa nosaka, ka lēmumu par valsts īpašuma objekta nodošanu privatizācijai pieņem Ministru kabinets. Administratīvā procesa likuma 51.pants nosaka, ka administratīvo lietu izskata iestāde atbilstoši savai kompetencei, kas tai piešķirta ar normatīvo aktu. Saskaņā ar Administratīvā procesa likuma 83.panta pirmo daļu iestāde pēc savas iniciatīvas vai personas iesnieguma var uzsākt administratīvo procesu no jauna un lemt par administratīvā akta atcelšanu saskaņā ar šā likuma 85. – 88.panta noteikumiem. Administratīvā procesa likuma 85.panta otrās daļas 4.punkts nosaka, ka adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses.

6. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu valsts interešu labad. Tādēļ atteikumam, kas radītu personas tiesību ierobežojumu, ir jāatbilst samērīguma principam, proti, ja publiska vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm.

Saskaņā ar Valsts pārvaldes iekārtas likuma 10.pantā minētajiem valsts pārvaldes principiem valsts pārvalde darbojas sabiedrības interesēs, īstenojot valsts pārvaldes funkcijas. Saskaņā ar Administratīvā procesa likuma 13.pantu un 66.panta pirmās daļas 4.punktu labums, ko sabiedrība iegūst, Ministru kabinetam izbeidzot valsts īpašuma objekta privatizāciju, ir lielāks nekā privatizācijas ierosinātāja tiesisko interešu ierobežojums, jo netiek apdraudēta Latvijas Nacionālajam teātrim deleģēto valsts pārvaldes uzdevumu kultūrpolitikas jomā izpilde.

Saglabājot valsts īpašuma objektu valsts īpašumā, samērīguma princips tiek ievērots un tiek sasniegts sabiedrības interesēm atbilstošs mērķis. Latvijas Nacionālais teātris varēs attīstīties un paplašināties, uzbūvējot jaunu Latvijas Nacionālā teātra piebūvi, kā rezultātā tiks nodrošināta kultūras pasākumu pieejamība plašam personu lokam, tai skaitā personām ar kustību traucējumiem. Saglabājot valsts īpašuma objektu valsts īpašumā, pastāv leģitīmas sabiedrības intereses, kas ir prioritāras pār privātpersonas interesēm. Līdz ar to konkrētajā gadījumā secināms, ka sabiedrības ieguvums ir lielāks nekā privātpersonas tiesību vai tiesisko interešu ierobežojums un valsts īpašuma objekts ir saglabājams valsts īpašumā.

7. Ievērojot minētos apsvērumus un to, ka ir mainījušies lietas faktiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses, pamatojoties uz likuma „Par valsts un pašvaldību īpašuma objektu privatizāciju” 12.panta ceturto daļu, Administratīvā procesa likuma 51.pantu, 83.panta pirmo daļu un 85.panta otrās daļas 4.punktu, Ministru kabinets nolemj atcelt Ministru kabineta 2006.gada 24.augusta rīkojumu Nr.636 „Par valsts īpašuma objektu nodošanu privatizācijai” daļā par nekustamā īpašuma Kronvalda bulvārī 2B, Rīgā (nekustamā īpašuma kadastra Nr.01000100135) nodošanu privatizācijai un svītrot Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu.

8. Valsts akciju sabiedrībai „Privatizācijas aģentūra”, kuras valdījumā atrodas šā rīkojuma 2.1.apakšpunktā minētais valsts īpašuma objekts, nodot un Finanšu ministrijai pārņemt to savā valdījumā, sastādot attiecīgu pieņemšanas nodošanas aktu.

9. Šo rīkojumu saskaņā ar Administratīvā procesa likuma 76.panta otro daļu, 188.panta pirmo daļu un 189.panta pirmo daļu var pārsūdzēt Administratīvās rajona tiesas Rīgas tiesu namā (Rīgā, Antonijas ielā 6, LV-1010) mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

Ministru prezidents V.Dombrovskis

Kultūras ministre                                                                 Ž.Jaunzeme – Grende

Vīza: Valsts sekretāra p.i E.Turka

2013.04.16. 09:46

3771

J.Šumeiko

Tālr.67330269, fakss: 67330293

Juris.Sumeiko@km.gov.lv